45 transportselskaper mener Bring har et for stort konkurransefortrinn

Frp vil splitte opp Posten og selge Bring

Hvis FrP får det som de vil, kommer Bring til å bli solgt ut i løpet av neste stortingsperiode.

morten.hansen@lomedia.no

I mai sendte 45 norske transportselskaper et brev til næringsminister Monica Mæland (H). I brevet krevde de at:

• Postens infrastruktur må skilles fra forretningsområdene Post og Logistikk på samme måte som for jernbanen, telesektoren, energisektoren, m.fl.

• Postinfrastrukturen må åpnes for konkurranse på like vilkår

• Bring må skilles ut som et selvstendig selskap utenfor postområdet – privat eller statlig.

Vil skille ut Bring

Med inngangen til et nytt valg, får transportselskapene politisk støtte. Næringspolitisk talsperson i FrP, Sivert Bjørnstad, fastslår at partiet er prinsipielt enige med transportvirksomhetene i at det statlige eierskapet til Bring kan virke konkurransevridende.

– Vi mener alle parter vil være tjent med et større skille enn hva tilfellet er i dag. Vi har programfestet for kommende stortingsperiode at vi ønsker å avhende statens eierskap i Bring, sier Bjørnstad.

• Bedre resultat for Posten, tross mindre post

Interessant

Næringspolitisk talsperson i Høyre, Gunnar Gundersen, er imidlertid ikke like kategorisk.

– Spørsmålet vil jo hele tiden være hva som er innenfor statens kjernevirksomhet og ikke, sier Gundersen.

Han sier Posten har gjort det han karakteriserer som en strålende jobb med å tilpasse seg helt nye konkurransebetingelser.

– Min personlige oppfatning er at det burde være interessant å se på de deler av Posten og Bring som ligger utenfor enerettsområde, og vurdere hvilket eierskap og organisering som er mest tjenlige for virksomheten framover. Men om dette vil være aktuelt å ta tak i for Høyres stortingsgruppe i neste periode, har jeg ingen oppfatninger om, sier Gundersen.

• Postens konsernsjef: – Omstilling krever god dialog

Kjøper ikke argumentene

Mens ett av de sittende regjeringspartiene gjerne vil kvitte seg med Bring, eller i alle fall ikke stiller seg avvisende til det, er det en problemstilling som er uaktuelt for opposisjonen.

– Jeg kjøper ikke argumentasjonen om at Posten hindrer transportbransjen i Norge, sier Torgeir Knag Fylkesnes i SV.

Han mener det skinner lett igjennom at transportbedriftene ønsker å svekke en konkurrent.

– I neste periode vil vi styrke den sentrale og nasjonale infrastrukturen, og Posten er en del av denne. Derfor bør den drives samlet, organisert av det offentlige, sammen med Bring. Vi frykter at et salg av Bring vil påføre fellesskapet store kostnader. Og det er veldig viktig at vi sikrer lik pris på posttjenester i ulike deler av landet, sier Fylkesnes.

Han får støtte av Arbeiderpartiets næringspolitiske talsperson, Else-May Botten. Hun slår fast at Posten og Bring har tjent oss vel og sørget for at posten har kommet fram i Norge gjennom mange år.

– Nå ser vi at regjeringen har lagt seg på en linje med hastverksløsninger som betyr dårligere postombæring. Dette går blant annet utover distribusjonen av lørdagsavisene og apotekvarer som medisiner og prøver. Vi må fortløpende se på tiltak for å rette opp skadene som regjeringens politikk medfører på postdistribusjonen. Det er naturlig å ta tak i dette etter valget. Men da må vi vinne valget, sier Botten.

Flere saker

• Gamle kollegaer gjenforenes på den nye postterminalen i Trondheim

• Postkom uenige om nedbemanning i Bring Warehousing

• Coole kusker i grønne biler

